Document ID: 31986R3486

*****
ΚΑΝΟΝΙΣΜΟΣ (ΕΟΚ) αριθ. 3486/86 ΤΗΣ ΕΠΙΤΡΟΠΗΣ
της 14ης Νοεμβρίου 1986
για τη θέσπιση μεταβατικών διατάξεων σχετικά με το καθεστώς του ελέγχου των τιμών στην Ισπανία ορισμένων προϊόντων του τομέα των λιπαρών ουσιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 90,
Εκτιμώντας:
ότι η εφαρμογή από την 1η Νοεμβρίου 1986 της εισφοράς που αναφέρεται στο άρθρο 14 του κανονισμού (ΕΟΚ) αριθ. 1183/86 της Επιτροπής της 21ης Απριλίου 1986 που θεσπίζει τις λεπτομέρειες του καθεστώτος ελέγχου των τιμών και τις ποσότητες που διατίθενται στην κατανάλωση στην Ισπανία ορισμένων προϊόντων του τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 3329/86 (2), συνεπάγεται την αιφνίδια εξαφάνιση του συστήματος του ελέγχου που υπάρχει στην Ισπανία και ασκείται από ένα ειδικό κρατικό οργανισμό· ότι, ωστόσο, αυτό έχει σαν αποτέλεσμα σημαντικές δυσκολίες στις διοικητικές πρακτικές· ότι θα πρέπει κατά συνέπεια μεριμνώντας για την καλή διοίκηση να παραταθεί για την αυστηρώς αναγκαία περίοδο το εθνικό σύστημα που υπήρχε πριν από την προσχώρηση· ότι, ωστόσο, θα πρέπει η εισφορά που αναφέρεται στο άρθρο 14 του κανονισμού (ΕΟΚ) αριθ. 1183/84 να τεθεί αμέσως σε εφαρμογή· ότι, κατά συνέπεια, για την αντιστάθμιση των ισπανικών τιμών σε σχέση με τις τιμές των εισαγομένων προϊόντων θα πρέπει να εφαρμοστεί η εν λόγω εισφορά·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Με την επιφύλαξη των διατάξεων που προβλέπονται στην παράγραφο 3 επιτρέπεται στην Ισπανία να εφαρμόσει έως τις 31 Δεκεμβρίου 1986 το καθεστώς ελέγχου των τιμών που ίσχυε πριν από την προσχώρηση.
2. Ωστόσο, για την αντιστάθμιση των τιμών, εφαρμόζεται η εισφορά που αναφέρεται στο άρθρο 14 του κανονισμού (ΕΟΚ) αριθ. 1183/86.
3. Στην περίπτωση κατά την οποία πριν από τις 31 Δεκεμβρίου 1986 η Ισπανία είναι σε θέση να καταργήσει το υπάρχον εθνικό καθεστώς, αυτή ενημερώνει αμέσως την Επιτροπή.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Νοεμβρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Νοεμβρίου 1986.

Labels: 2
18